b'\n_START_ARTICLE_\nNefretete\n_START_SECTION_\nVerska revolucija\n_START_PARAGRAPH_\nV petem letu vladavine je Ehnaton svojo prestolnico prenesel iz Teb v Ahetaton, dana\xc5\xa1njo Amarno. V tem \xc4\x8dasu je spremenil tudi svoje ime iz Amenhotepa v Ehnatona, kar pomeni "\xc5\xbdivi duh Atona". Zapovedal je \xc4\x8da\xc5\xa1\xc4\x8denje enega samega boga Atona, tako imenovani atonizem. \xc4\x8ce\xc5\xa1\xc4\x8denje ostalih bogov - med njimi tudi Amona, izredno pomembnega bo\xc5\xbeanstva iz Teb, je bilo prepovedano. Zaradi tega si je Ehnaton nakopal jezo bogatih in vplivnih Amonovih sve\xc4\x8denikov iz Teb._NEWLINE_Pri uvajanju nove verske prakse je ves \xc4\x8das aktivno sodelovala tudi Nefertiti, kar je upodobljeno na ve\xc4\x8d poslikavah tako v Tebah kot v Amarni. Po verski revoluciji je svoje ime spremenila v Neferneferuaton-Nefertiti.\n_START_SECTION_\nSmrt\n_START_PARAGRAPH_\nV 12. ali 14. letu Ehnatonove vladavine ime Nefertiti izgine iz vseh zgodovinskih zapisov. Mo\xc5\xbeno je, da je umrla nenadne smrti zaradi kuge, ki je v tistih letih razsajala po Egiptu ali kak\xc5\xa1ne druge oblike naravne smrti._NEWLINE_Nekatere teorije pa domnevajo, da je bila v tem \xc4\x8dasu povzdignjena v Ehnatonovo sovladarico in ob tem prevzela novo ime Neferneferuaton. Mo\xc5\xbeno je tudi, da je bila \xc5\xa1e vedno \xc5\xbeiva, ko so oblast prevzeli Ehnatonovi nasledniki in obdr\xc5\xbeala svoj vpliv nanje ter umrla \xc5\xa1ele v 3.letu Tutankamonove vladavine.\n_START_SECTION_\nGrob in mumija\n_START_PARAGRAPH_\nKljub mnogim teorijam o njeni smrti in pokopu, njen grob in mumija do sedaj \xc5\xa1e nista  identificirana. Kar nekaj \xc4\x8dasa se je domnevalo, da so ostanki Nefertiti ena od dveh \xc5\xbeenskih mumij, ki so jih na\xc5\xa1li v grobnici KV35 v Dolini kraljev, imenovanih "Younger Lady" in "Elder Lady".  DNK analiza opravljena v letu 2010 je to domnevo dokon\xc4\x8dno zavrnila.\n_START_SECTION_\nDoprsni kip\n_START_PARAGRAPH_\nNefertiti je postala svetovno znana po svojem doprsnem kipu, ki upodablja idealno lepoto \xc5\xbeenskega obraza. Je odraz klasi\xc4\x8dnega egip\xc4\x8danskega umetnostnega sloga._NEWLINE_Kip je 7. decembra 1912 na\xc5\xa1el nem\xc5\xa1ki arheolog Ludwig Borchardt. Kip je bil skupaj  z drugimi nedokon\xc4\x8danimi Nefertitinimi kipi najden v delavnici mojstra Tutmoza v Amarni. Kip je verjetno nastal okrog leta 1345 pr.n.\xc5\xa1t. Narejen je iz apnenca in obarvan z razli\xc4\x8dnimi pigmenti. Obraz je popolnoma simetri\xc4\x8den in skoraj nepo\xc5\xa1kodovan. Manjka zenica levega o\xc4\x8desa, za katero je bilo ugotovljeno, da ni izpadla iz o\xc4\x8desa, ampak nikoli sploh ni bila vstavljena v oko, kar je precej nenavadno pri sicer popolnoma dokon\xc4\x8danem kipu. Zakaj je tako, ni jasno. Pojavljale so se domneve, da je Nefertiti bolehala za o\xc4\x8desno boleznijo, kar je pa malo verjetno. Mo\xc5\xbeno je, da je bil kip model za uradne Nefretitine portrete in je Tutmoze z njegovo pomo\xc4\x8djo u\xc4\x8dil vajence, kako oblikovati notranjost o\xc4\x8desa._NEWLINE_Nefertiti ima na glavi svojo zna\xc4\x8dilno krono z zlatim diademom._NEWLINE_Doprsni kip je shranjen v Neues Museum v Berlinu._NEWLINE_\xc5\xbde od leta 1924, ko je kip pri\xc5\xa1el v Berlin, se vrstijo zahteve egitovskih oblasti, da se kip Nefertiti vrne v Egipt, \xc4\x8de\xc5\xa1, da je bil iz dr\xc5\xbeave odne\xc5\xa1en nezakonito. Nem\xc4\x8dija vse te zahteve vztrajno zavra\xc4\x8da. Nefertitin doprsni kip je v tem \xc4\x8dasu postal tudi kulturni simbol Berlina.'